TITTEL - Å planlegge konferanser nå er litt som å spille russisk rulett

 INGRESS Karianne Tung (36) smiler over kaffekopp og konferansebord inne i hovedkvarteret til Technoport i Olav Tryggvasons gate. Oppkjøringen til Technoport i april 2021 er alt annet enn normal.

 TEKST OG FOTO Jan-Are Hansen

 - Den første bølgen med Covid-19 slo inn med full kraft i mars, bare uker før Technoport 2020. Da var det ikke noe annet alternativ enn å avlyse hele arrangementet. Nå er vi midt den andre bølgen. Hva om vi på tross av vaksiner får en tredje bølge rundt påsketider neste år? Det er uforutsigbare tider for alle som driver med konferanser og arrangement, sier hun og stryker hånden over bordflaten foran seg.
Lakken er blass og falmet.
- Vi har spritet ned bordet så mye at det er ikke veldig pent å se på lenger, forklarer Tung som tok over som administrerende direktør for foreningen Technoport i sommer, etter at forgjengeren Snorre Valen skiftet beite og ble politisk redaktør i Nidaros.
- Men vi har en organisasjon som er både innarbeidet og smidig. Dette skal vi klare, fastslår Tung.

Deep Tech
Technoport Konferansen 2021 blir i all hovedsak gjennomført digitalt. Det er imidlertid lagt opp til fysiske arrangement med et begrenset antall deltagere.
- Vi har satt en øvre grense på 200 personer. Nå er det vanskelig å spå hvordan hverdagen arter seg om et knapt halvår, men vi mener det er godt gjennomførbart, sier hun til Midtpunkt.
Konferansen har "Deep Tech Dugnad" som tema og skal sette fokus på den ofte kronglete veien fra innovasjon og kapitaltilgangen, til kommersialisert produkt og marked. Denne gangen med et ekstra blikk på oppstartsbedrifter.
- En av grunntankene til Technoport er samle akademia, næringsliv, investorer, offentlig sektor, og innovatører. Være et økosystem der alle parter snakker sammen om både muligheter og problemstillinger, understreker hun.
Technoport ble etablert i 2005.
- Hvilken rolle spiller dere i dag, 15 år etter debuten?
- Større enn noen gang. Konferansen er etter min mening en svært godt innarbeidet og viktig arena, men vi gjør mye annet også. Med koronaviruset hengende over samfunnsutviklingen er Technoports oppdrag på vegne av medlemmene ekstra viktig, mener hun.

Ex-broiler
For de fleste av leserne er nok navnet hennes mest kjent fra tiden som politiker. Hun satt i perioden 2007-2013 som medlem i Sør-Trøndelag fylkeskommune for Ap. Fra 2013 til 2017 var hun valgt inn som stortingsrepresentant fra samme fylke og parti.
På spørsmål om hvorfor hun ikke tok gjenvalg til Løvebakken, er hun klar.
- Jeg hadde helt enkelt lyst til å gjøre noe nytt, noe annet. Da jeg takket av fra Stortinget i 2017, hadde jeg vært politiker på heltid i 10 år. Jeg har vært en broiler i nesten hele mitt voksne liv, ler hun.
- Du har fått rikspolitikken litt på avstand nå. Noe du savner?
Tung tar en liten tenkepause
- Å være en del av det øverste beslutningsorganet i landet er spesielt. Å ha plass i en sal der all makt er samlet er et ansvar som er voldsomt inspirerende. På den andre sider er ikke møter i helse- og omsorgskomiteen eller transportkomiteen til klokken tre om natten noe jeg lengter voldsomt tilbake til. Pendlingen bort fra datteren min i Trondheim er heller ikke noe jeg savner særlig. Og så har jeg jo en veldig artig jobb i Technoport da, sier hun til Midtpunkt.

Går glipp av så mange muligheter
I regjeringens Handlingsplan for kvinnelige gründere fra 2019, kommer det fram at kun én av tre gründere er kvinner. Når det gjelder nye teknologivirksomheter er andelen helt nede i en prosent.
- Når vi samtidig ser at kvinner er i overtall på universiteter og høyskoler, er det klart at vi har et veldig stort potensial, sier Tung som er utdannet innen statsvitenskap fra NTNU.
Hun mener Norge rett og slett taper stort på å ikke ha en betraktelig høyere andel kvinnelige grundere. 
- Vi går glipp av så mange muligheter. Det er ny verdiskapning som vi kommer til å trenge, og som det skal tjenes penger på i framtiden. Her skal Technoport bidra, fastslår Tung.

 God bagasje
- Kommer du til å trekke veksler på din fartstid i fylkes- og rikspolitikken?
- Ja. Å ikke benytte seg av nettverkene og kunnskapen jeg har opparbeidet meg gjennom 10 år som politiker, ville vært fryktelig dumt. Det og systemforståelsen for samfunnet vårt er god bagasje å ha med seg når jeg skal lede Technoport i årene som kommer, avslutter hun.

BILDETEKSTER
Vil endre. - Vi som nasjon taper rett og slett på å ikke ha en betraktelig høyere andel kvinnelige grundere, vi går glipp av så mange muligheter, sier leder for Technoport, Karianne Tung(36).

Tok ikke gjenvalg på Stortinget. - Jeg har vært en broiler i nesten hele mitt voksne liv. Det var på tide å gjøre noe nytt, smiler Karianne Tung som overtok ledelsen av Technoport i sommer.